WhatsApp, Instagram en Facebook gee oral probleme | Netwerk24
Deur Petrus Malherbe 14 April 2019 13:31
WhatsApp is die wêreld se gewildste kletsdiens. Facebook besit WhatsApp.
Al drie platforms, wat aan Facebook behoort, het vroeg Sondagmiddag ophou werk. Gebruikers ervaar konneksieprobleme met boodskappe wat nie gestuur of ontvang kan word nie. Facebook se Messenger-diens het ook probleme gegee.
Die probleem blyk ook nie tot ’n spesifieke gebied beperk te wees nie met gebruikers van oor die wêreld heen wat op Twitter daaroor gekla het.
Instagram het sporadies nog gewerk hoewel Facebook heeltemal vanlyn was. WhatsApp wou ook geen boodskappe stuur nie.
Facebook, Instagram en WhatsApp was ook verlede maand etlike ure vanlyn ná ’n "stelselfout".
Op die webwerf downdetector.com het gebruikers geskryf probleme met die sosiale netwerke word so wyd as Kanada, Malta, Thailand en Brasilië ervaar.
Teen Sondag 14:00 (Suid-Afrikaanse tyd) was die platforms skynbaar weer aanlyn, hoewel sporadiese probleme steeds ervaar word.
Meer oor: Whatsapp | Facebook | Instagram | Tegnologie | Sosiale Media